SNNP ดีด 4% โบรกฯมองกำไร Q4 “ออลไทม์ไฮ” โต 2 เท่าตัว! รับรายได้-ขนมผสมใบกัญชาหนุน
SNNP ดีด 4% โบรกฯมองกำไรปกติ Q4 “ออลไทม์ไฮ” โต 2 เท่าตัว แตะ 116 ลบ. รับรายได้จากทั้งในปท.และตปท.ที่ขยายตัว อีกทั้งมีการออกสินค้าใหม่ขนมผสมใบกัญชาหนุน แนะนำ “ซื้อ” ราคาเป้าหมาย 15.50 บ.
29 ธ.ค. 2564

ผู้สื่อข่าวรายงานว่าวันนี้ (29 ธ.ค.2564) ราคาหุ้นบริษัท ศรีนานาพร มาร์เก็ตติ้ง จำกัด (มหาชน) หรือ SNNP ณ เวลา 11:40 น. อยู่ที่ระดับ 11.60 บาท เพิ่มขึ้น 0.40 บาท หรือ 3.57% โดยทำจุดสูงสุดที่ 11.70 บาท และทำจุดต่ำสุดที่ 11.20 บาท ด้วยมูลค่าการซื้อขาย 93.68 ล้านบาท

นายวิโรจน์ วชิรเดชกุล รองกรรมการผู้จัดการอาวุโส สายงานธุรกิจในประเทศ SNNP ได้เปิดตัวขนมน่องไก่ผสมใบกัญชารสบาร์บีคิว ซึ่งขนมขบเคี้ยวผสมใบกัญชารายแรกของไทย เจาะกลุ่มผู้บริโภคที่ชื่นชอบความแปลกใหม่ ต้องการลิ้มรส และได้รับ สรรพคุณของกัญชาที่ช่วยเพิ่มความอร่อยกลมกล่อม โดยได้รับอนุมัติอย่างถูกต้องจากคณะกรรมการ อาหารและยา (อย.) แล้ว สำหรับขนมรูปน่องไก่โลตัส ผสมใบกัญชา รสบาร์บีคิว จะเริ่มวางจำหน่ายที่ห้างโมเดิร์นเทรดและร้านสะดวกซื้อตั้งแต่ปลายเดือนธันวาคม 2564 นี้เป็นต้นไป โดยจำหน่ายในราคาซองละ 30 บาท
ทั้งนี้ SNNP ได้ทำการสำรวจตลาดพบว่า ผู้บริโภคเปิดใจรับขนมผสมกัญชามากกว่าที่คิด จึงมั่นใจว่าเมื่อขนมโลตัสที่ผสมใบกัญชาวางขายในตลาดแล้วจะได้รับการตอบรับจากกลุ่มผู้บริโภคเป็นอย่างดี และช่วยกระตุ้นยอดขาย สร้างรายได้เพิ่ม ขณะที่ขนมน่องไก่โลตัสผสมใบกัญชาเป็นสินค้าที่มีความสามารถทำกำไรระดับสูง นอกจากนี้ในไตรมาส 4/2564 บริษัทฯ ได้มีการนำสินค้าใหม่วางจำหน่าย เช่น เบนโตะ รสซอสพริกคั่วหมึกย่าง ที่โดนใจในกลุ่มวัยรุ่น เจเล่ ชิววี่ เยลลี่เคี้ยวหนึบ เทรนด์ใหม่ผสมวิตามินซีสูง และ 0% แคลอรี Jele x NESTEA เยลลี่พร้อมดื่มสไตล์ใหม่ 2 รสชาติ ชามะนาว และทับทิม ซึ่งได้รับการตอบรับที่ดีคาดหนุนผลงานไตรมาสสุดท้ายของปีนี้เติบโตทำสถิติสูงสุดใหม่และเติบโตต่อเนื่องในปีหน้า
บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (23 ธ.ค.2564) ว่า ทางฝ่ายวิจัยมีมุมมองเป็นบวกจากข่าวข้างต้นของการเปิดตัวขนมขบเคี้ยวผสมกัญชาที่เป็นไปตามแผน นอกจากนี้ทางบริษัทฯ ยังมีแผนเปิดตัวขนมและเครื่องดื่มผสมกัญชง-กัญชาเพิ่มอีก 7 SKUs ในช่วงต้นปี 2565 โดยข้อมูลจาก Euromonitor ได้คาดการณ์มูลค่าตลาดกัญชงไทยอยู่ที่ 15,800 ล้านบาท (หรือปี 2565-2568 CAGR ที่ 126%) ซึ่งทางฝ่ายวิจัยยังไม่ได้รวมผลิตภัณฑ์ผสมกัญชงและกัญชาในประมาณการ
สำหรับปี 2565 ทางฝ่ายวิจัยประเมินรายได้จากผลิตภัณฑ์ผสมกัญชงและกัญชาแบบ Conservative ที่ 420 ล้านบาท และกำไรสุทธิที่ 79 ล้านบาท (อิง GPM ที่ 35%) หรือเป็น Upside ต่อประมาณการกำไรสุทธิปี 2565 ที่เพิ่มขึ้น 17% หรือเป็น Upside ต่อราคาเป้าหมายที่เพิ่มขึ้น 2.6 บาทต่อหุ้น
อย่างไรก็ดีทางฝ่ายวิจัยประเมินกำไรปกติไตรมาส 4/2564 ทำสถิติสูงสุดใหม่ที่ 116 ล้านบาท เพิ่มขึ้น 215% จากงวดเดียวกันของปีก่อน และเพิ่มขึ้น 88% จากไตรมาสก่อน ขยายตัวจากงวดเดียวกันของปีก่อน จาก (1) รายได้ในประเทศ (ไม่รวมรายได้จาก SIRIPRO) โตต่อเนื่อง 10% จากงวดเดียวกันของปีก่อน และรายได้ต่างประเทศขยายตัว 19% จากงวดเดียวกันของปีก่อน, (2) EBIT margin ขยายตัว หนุนโดย GPM ขยายตัวจากสัดส่วนรายได้ Traditional trade เพิ่มขึ้น อีกทั้ง SG&amp;A expenses ปรับตัวลดลงจากการ deconsolidation ของ SIRIPRO และ (3) Interest expenses ปรับตัวลดลงจากนำเงินจาก IPO ไปชำระหนี้ สำหรับกำไรปกติที่ขยายตัวจากไตรมาสก่อน มาจากรายได้รวมขยายตัวโดดเด่น 25% จากไตรมาสก่อน โดยเฉพาะรายได้ทั้งในและต่างประเทศที่ขยายตัวอย่างมีนัยสำคัญจากไตรมาสก่อน หลังสถานการณ์ COVID-19 คลี่คลาย
ทั้งนี้แนะนำ “ซื้อ” ราคาเป้าหมาย 15.50 บาท อิงปี 2565 ค่า PER ที่ 31.70 เท่า ซึ่งทางฝ่ายวิจัยชอบ SNNP จาก 5 ปัจจัยหลัก ดังนี้ (1) ความเป็นผู้นำตลาดขนมขบเคี้ยวและเครื่องดื่มในอาเซียน จาก Brand portfolio ที่หลากหลายตอบโจทย์ผู้บริโภคได้ ทุกกลุ่ม, (2) มี Complete Value Chain ทำให้ มี Business flexibility การมี Distributor ทั้งในและต่างประเทศเป็นของตัวเอง จึงทำให้มี Strategic alliance กับ Distributors เหล่านั้น, (3) มีโรงงานที่ต่างประเทศ ทำให้ต้นทุนการผลิตลดลง, (4)  Valuation ไม่แพง โดยปัจจุบันเทรดอยู่ที่ปี 2565 ค่า PER ที่ 23.00 เท่า หรือค่า PEG ที่ 0.26 เท่า เมื่อเทียบกับการเติบโตของกำไรปกติปี 2563-2566 ที่เติบโตสูงถึง CAGR 87% และ (5) กำไรมี Upside จากผลิตภัณฑ์ผสมกัญชง-กัญชา และดีล M&amp;A